Andrej Lettrich

Andrej Lettrich (* 3. február 1922, Dubové – † 7. september 1993, Bratislava) bol slovenský režisér, scenárista a herec.

 Životopis 
Pochádzal zo štyroch detí. Absolvoval ľudovú a meštiacku školu, neskôr sa rozhodol pokračovať v štúdiu na Učiteľskom ústave. Dvakrát po sebe ho neprijali, a tak nastúpil na dvojročnú obchodnú školu v Martine.

Svoju kariéru začal ako divadelný ochotník. Po absolvovaní dvojročného štátneho konzervatória v Bratislave začal v hlavnom meste študovať herectvo, ktoré aj úspešne ukončil.

V roku 1948 začal pracovať pre filmový priemysel ako asistent režiséra Paľa Bielika a Ondriša Jariabku. Jeho režisérskym debutom je filmová adaptácia románu Františka Hečka Drevená dedina z roku 1954. O dva roky neskôr nakrútil film Čisté ruky, v ktorých účinkoval aj ako herec. Film bol však zakázaný. Lettrich adaptoval ešte ďalšie Hečkove romány. Boli to filmy Bratia (1961) a trojdielne Červené víno (1976).

Jeho tvorbu možno rozdeliť na dve hlavné časti: adaptácie historických diel a detektívky. Detektívky, v tom čase na Slovensku málo známy žáner, začal natáčať v roku 1965. Boli to filmy s kvalitným hereckým obsadením.

Aktívna televízna kariéra tohto úspešného režiséra trvala 39 rokov, a je výsledkom bolo 29 filmov. Z toho 18 realizovaných na Kolibe.

V roku 1974 získal za celoživotnú tvorbu titul zaslúžilý umelec, o dva roky neskôr sa stal laureátom Štátnej ceny Klementa Gottwalda a v roku 1988 mu bolo udelené najvyššie ocenenie – titul národný umelec.

V Lettrichových filmoch prevláda sociálna problematika v spoločnosti. Tiež rieši otázku moci a filmy sa často odohrávajú v rodinnom prostredí. Lettrichovo rozprávanie stavia na drobných ľudských nedostatkoch, film nekritizuje degenerujúci systém, hovorí o prirodzených a nadčasových ľudských chybách – chamtivosti, strachu či lakomstve.Václav Macek, Jelena Paštéková: Dejiny slovenskej kinematografie, Osveta

Andrej Lettrich, posledný zo zakladateľskej generácie hraného filmu, zomrel v septembri 1993 v Bratislave. Urna s jeho pozostatkami je uložená na Národnom cintoríne v Martine.

 Filmografia 
Režijná filmografia
1989 - Roky prelomu (TV seriál) 
1987 - Hody 
1986 - Alžbetin dvor (TV seriál) 
1984 - Povstalecká história (TV seriál)
1981 - Otec 
1980 - Na baňu klopajú (TV seriál) 
1978 - Stôl pre štrnástich (TV film) 
1977 - Advokátka 
1976 - Červené víno (TV film), Tereza
1975 - Stretnutie, Šepkajúci fantóm 
1974 - Do zbrane, kuruci! 
1973 - Desatinka citu (TV film), Prípad krásnej nerestnice 
1970 - Medený gombík (TV film) 
1969 - Prípad jasnovidca Hanussena (TV film)
1967 - Volanie démonov 
1966 - Vrah zo záhrobia 
1965 - Mŕtvi nespievajú (TV film), Smrť prichádza v daždi 
1964 - Archimedov zákon 
1962 - Vrátim sa živý (TV adaptácia)
1961 - Bratia 
1960 - Malá manekýnka 
1958 - V hodine dvanástej (kritizovaný v Banskej Bystrici, kvôli netransparentnému zobrazeniu zločinov fašizmu)
1956 - Čisté ruky 
1954 - Drevená dedina 

Herecká filmografia
1956 - Čisté ruky 
1951 - Lazy sa pohli

Scenáristická tvorba
1986 - Alžbetin dvor (TV seriál) (6 dielov)
1981 - Otec 
1977 - Advokátka 
1975 - Šepkajúci fantóm, spolupráca na scenári 
1974 - Do zbrane, kuruci!, Prípad krásnej nerestnice
1972 - Červené víno (TV film) 
1970 - Medený gombík (TV film)
1962 - Vrátim sa živý (TV adaptácia)
1961 - Bratia
1960 - Malá manekýnka, Strieborný Favorit

Asistent réžie
1951 - Lazy sa pohli

 Referencie 

Kategória:Slovenskí filmoví režiséri
Kategória:Slovenskí televízni režiséri
Kategória:Slovenskí filmoví herci
Kategória:Slovenskí filmoví scenáristi
Kategória:Slovenskí televízni scenáristi
Kategória:Osobnosti z Dubového (okres Turčianske Teplice)
Kategória:Pochovaní na Národnom cintoríne v Martine